རྗོད་བྱེད་ཀྱི་ཐད་ནས་ཚིག་ཉུང་ལ་དོན་འདུས་པ་མཛོད་གནས་རེ་རེའི་གོ་རིམ་ལྟར་བསྐྱར་འབྲི་དང་ལད་ཟློས་ཙམ་མ་ཡིན་པར་ཚན་རིག་དང་མཐུན་པའི་ཞིབ་འཇུག་གི་རིག་ལམ་བེད་སྤྱད་ནས་ལོ་ཚིགས་དང་འབྲེལ་བའི་དོན་གནད་སྐོར་ལ་གསལ་ཁ་དོད་ཅིང།ལུང་ཁུངས་དང་དཀའ་གནད་ཁག་ལ་ཞིབ་ཕྲའི་མཆན་འགྲེལ་བཏགས་ཏེ་མཛོད་ཕུགས་དང་འབྲེལ་བའི་དཔྱད་གཞིའི་དཔེ་ཁུངས་བརྒྱ་ཕྲག་ལས་བརྒལ་བར་རྒྱབ་བརྟེན་དུ་བྱས་ནས་སྲིད་པའི་མཛོད་ཕུགས་ཀྱི་གཞུང་གི་སྤྱི་ཁོག་ལྟར་དོན་གྱི་གནད་རྣམས་བསྡུས་ཏེ་བྲིས་ཡོད་པའི་མཛོད་ཀྱི་སྤྱི་དོན་ལྟ་བུ་ཞིག་ཡིན་ལ།ཁྱད་པར་དུ་མཛོད་ཕུགས་ལས་བྱུང་བའི་གནའ་བོའི་ཞང་ཞུང་གི་ཐ་སྙད་བརྡ་ཆད་ཡོད་དོ་ཅོག་གི་གོ་དོན་སོ་སོ་ནས་བྲིས་གནང་ཡོད་པ་བཅས་ནི་བོན་རིག་པར་ཞིབ་འཇུག་དང་སློབ་གཉེར་གྱི་མཐུན་རྐྱེན་བླ་ན་མེད་པ་ཞིག་བསྐྲུན་འདུག་པར་སེམས།